Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 223/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»PeperonE di Senise«

EU-nr.: PGI-IT-1532-AM01 — 5.9.2019

BOB ( ) BGB (X)

1. Ansøgende sammenslutning og legitim interesse

Consorzio di Tutela del Peperone di Senise IGP

Contrada Mercato CO Casa Comunale, Snc

85038 Senise (provinsen Potenza)

ITALIEN

info@peperonediseniseigp.it

Consorzio di Tutela del Peperone di Senise IGP (konsortiet til beskyttelse af Peperone di Senise BGB) er berettiget til at indgive en ansøgning om ændring i medfør af artikel 13, stk. 1, i dekret nr. 12511 af 14. oktober 2013 fra ministeriet for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☒ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☐ Tilknytning

☒ Mærkning

☐ Andet [angives nærmere]

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Produktets betegnelse

Betegnelsen »Peperone di Senise« ændres til »Peperoni di Senise«.

I punkt 3 i resuméet af 25. marts 1996 blev stavemåden »Peperone di Senise« angivet i stedet for »Peperoni di Senise«, som den fremgår af både litra f) i resuméet og i hele varespecifikationen, i forbindelse med den betegnelse, for hvilken Italien ansøgte om registrering i 1996 i henhold til den registreringsprocedure, der er fastlagt i artikel 17 i Rådets forordning (EØF) nr. 2081/92.

Formålet med denne ændring er at harmonisere de to dokumenter og at undgå forvirring over, hvilken betegnelse der er korrekt at anvende til beskrivelsen af dette produkt.

Beskrivelse af produktet

Artikel 6 i varespecifikationen

1. De tre typer peberfrugt (»spids«, »stub« og »krogformet«) har følgende »salgsklar farve«: »— grøn; — rødlilla« erstattes af: »salgsklar farve: fra grøn til rødlilla«. Ændringen tager højde for produktets gradvise ændring i farven fra grøn til rød under modningen.

2. Følgende sætning: »Det tørrede produkt skal trækkes på snor: — lange snore (»serte«)/guirlander (»collane«) af varierende længde fra 1,5 til 2,0 m med frugterne (af samme form som friske peberfrugter) arrangeret i en spiral, hvor hver peberfrugt placeres i en vinkel på 120° i forhold til den næste. Vandindholdet må ikke overstige 10-12 %, og peberfrugterne skal være bordeauxfarvede.« erstattes af: »Det tørrede produkt skal trækkes på snor: lange snore (»serte«)/guirlander (»collane«) af varierende længde op til højst 2 m med frugterne (af samme form som friske peberfrugter) arrangeret i en spiral, hvor hver peberfrugt placeres i en vinkel i forhold til den næste. Vandindholdet må ikke overstige 18 %, og peberfrugterne skal være bordeauxfarvede.« Denne ændring er nødvendig, for at produktet kan markedsføres i snore/guirlander af kortere længder (under 1,5 m) end dem, der i øjeblikket er tilladt ifølge bestemmelserne, således at markedets specifikke behov kan imødekommes. Vandindholdet er blevet øget, idet forceret tørring, jf. varespecifikationen, ikke er tilladt. Imidlertid gør klimaet det umuligt at overholde grænsen på 12 % fugtighedsindhold i visse perioder af året, hvilket indebærer, at produktet ikke kan certificeres, selv om det er fremstillet i overensstemmelse med kravene i varespecifikationen.

3. Det tørrede produkt må nu også sælges: »som individuelle frugter, hele eller udkernede uden stilk, med et vandindhold på højst 18 % og bordeauxfarvede.« Ændringen gør det muligt at sælge »Peperoni di Senise« som individuelle frugter, hele eller udkernede uden stilk. Denne ændring sker for at imødekomme forbrugernes ønske om at kunne købe produktet i pakker med individuelle peberfrugter frem for guirlander/snore.

4. Sætningen: »Som fint »pulver« fremstillet ved formaling af de tørrede peberfrugter, som er blevet varmet op i en ovn for at fjerne den resterende fugtighed.« erstattet af følgende tekst: »kværnet, fremstillet af tørrede peberfrugter, som kan være blevet varmet op i en ovn for at fjerne den resterende fugtighed.« Sætningen er blevet omformuleret for at indføje produktionen af kværnet »Peperoni di Senise«, som er grovere end den pulverform, der i øjeblikket er tilladt ifølge bestemmelserne, således at markedets specifikke behov kan imødekommes.

Punkt 3(b) i resuméet

5. Følgende tekst: »Denne særligt hårdføre plante har tilpasset sig godt til Italiens jordbund og klimatiske forhold, navnlig dem i Syditalien, om end afhængigt af tilgængeligheden af vand.« er blevet flyttet til det relevante afsnit i enhedsdokumentet (punkt 5).

6. Følgende tekst: »Frugten af Senise-peber er kendetegnet ved tyndt skind og lavt vandindhold i frøhinden, hvilket muliggør hurtig tørring ved naturlige metoder i form af direkte eksponering for sollys.« erstattes af: »Peperoni di Senise« er kendetegnet ved tyndt skind og lavt vandindhold i frøhinden, hvilket muliggør hurtig tørring ved naturlige metoder i form af indirekte eksponering for sollys eller i ventilerede lokaler.« Henvisningen til »frugten af Senise-peber« er blevet tydeliggjort ved at henvise til den specifikt som »Peperoni di Senise«, og enhedsdokumentet er blevet tilpasset ændringen af artikel 4, stk. 4, i afsnittet om »Forarbejdningsprocessen« i varespecifikationen. Formålet med ændringen, som overholder procedurerne for naturlig tørring af produktet, er at hindre direkte sollys i at beskadige peberfrugtens meget tynde og skrøbelige skind.

7. Følgende tekst: »Det forarbejdede produkt fås som soltørrede frugter bundet på »snore« eller »guirlander« eller som et fint »pulver« fremstillet ved formaling af de tørrede peberfrugter.« erstattes af: »Det forarbejdede produkt fås: — bundet på snore (»serte«)/guirlander (»collane«) af varierende længde op til højst 2 m med frugterne (hvis form har samme morfologiske træk som friske Senise-peberfrugter) arrangeret i en spiral, hvor hver peberfrugt placeres i en vinkel i forhold til den næste. Vandindholdet må ikke overstige 18 %, og peberfrugterne skal være bordeauxfarvede — som individuelle frugter, hele eller udkernede uden stilk, med et vandindhold på højst 18 % og bordeauxfarvede — kværnet, fremstillet af tørrede peberfrugter, som er blevet varmet op i en ovn for at fjerne den resterende fugtighed.« Enhedsdokumentet er blevet tilpasset ændringen af sidste afsnit i artikel 6 i varespecifikationen.

Produktionsmetode

Artikel 4 8. Følgende perioder for såning og udsåning: »Såning: periode: mellem de sidste ti dage af februar og de midterste ti dage af marts Udsåning: periode: mellem de midterste ti dage af maj og de første ti dage af juni« erstattes af: »Såning: periode: februar-marts Udsåning: periode: maj-juni« Ændringerne af sånings- og udsåningsperioderne skyldes de klimaforandringer, der er sket gennem årene. Det skal bemærkes, at disse ændringer ikke påvirker produktets organoleptiske egenskaber. 9. Følgende sætning om udsåningsmetoden: »— i huller ved hjælp af en plantepind af træ.« affattes således: »— i huller ved hjælp af en plantepind af træ eller andre egnede udsåningsredskaber.« Muligheden for at benytte innovative udsåningsteknikker er blevet tilføjet for at opnå et produkt af samme kvalitet og samtidig kraftigt reducere de problemer, som kan forårsages af manuel udsåning og ikke har nogen indvirkning på produktkvaliteten i sig selv. 10. Følgende afstandskrav mellem planterne: »— enkeltrække: rækker på 25-30 cm med 70-80 cm imellem — tvillingerække: rækker på 35 cm med 35 cm imellem rækkerne og 120 cm mellem to tvillingerækker — sænkede bede (»rasole«): rækker på 35 cm med 40 cm imellem.« erstattes af: »Peberfrugterne kan plantes i enkeltrækker, tvillingerækker eller sænkede bede (»rasole«) med eller uden jorddække med en beplantningstæthed på mindst 30 000 og højst 57 000 planter pr. hektar.« Afstandene mellem planterne udelades, idet de pålagde landbrugerne uforholdsmæssige og bekostelige krav til dyrkningen. Der er tilføjet et krav om tilstrækkelig investering samt et spænd for beplantningstæthed. Ingen af disse ændringer påvirker produktets egenskaber negativt. Endelig indføres der med den nye ordlyd mulighed for jorddække med det formål at forbedre bekæmpelsen af skadegørere. 11. Følgende bestemmelse om høstperioden: »høstperiode: fra de første ti dage af august, når frugterne udvikler deres særlige rødlilla farve.« erstattes af: »høstperiode: fra det tidspunkt, hvor frugterne er salgsklare som beskrevet i artikel 6, og indtil slutningen af plantens dyrkningssæson.« Henvisningen til de første ti dage af august er blevet erstattet af en henvisning til, at peberfrugterne er salgsklare, for at beskrive høstperioden. Ændringen skyldes klimatiske variationer, som påvirker plantens vækst- og høstperiode. 12. Følgende bestemmelse i afsnittet »Forarbejdningsprocessen«: »Produktet skal høstes, når det er fuldmodent.« erstattes af: »Produktet skal høstes fra det tidspunkt, hvor frugtens farve går fra grøn til rød, og indtil den bliver fuldmoden (rødlilla).« Muligheden for at høste peberfrugterne, før de er fuldmodne, er nødvendig for at hindre, at de bliver overmodne under opbevaring. Frugterne fortsætter nemlig modningen efter høsten og opnår samme røde farve som, når de er fuldmodne. 13. Følgende bestemmelse i afsnittet »Forarbejdningsprocessen«: »Peberfrugterne skal lægges på stof eller net i tørre og velventilerede lokaler i mindst to eller tre dage uden direkte lys.« erstattes af: »Peberfrugterne kan opbevares i høstkasser eller lægges på net i tørre og velventilerede lokaler i mindst to eller tre dage uden direkte lys.« Høstkasser bruges nu i stedet for stof for bedre at kunne garantere sundhed og hygiejne. 14. Følgende bestemmelse i afsnittet »Forarbejdningsprocessen«: »Der skal trækkes en tynd snor gennem hver stilk, en ad gangen, med frugterne arrangeret i en spiral, hvor hver peberfrugt placeres ca. 120° i forhold til den næste. Sådan bindes de karakteristiske guirlander (»collane«)/snore (»serte«).« erstattes af: »Peberfrugterne må tørres: 1. ved at der trækkes en tynd snor gennem hver stilk, en ad gangen, for at danne de karakteristiske guirlander (»collane«)/snore (»serte«), hvor frugterne er arrangeret i en spiral, og hver peberfrugt placeres i en vinkel i forhold til den næste 2. ved at de placeres direkte på espalier.« Forarbejdningsprocessen er blevet ændret, ved at »ca. 120°« slettes, da det er en begrænsning, som henviser til det spiralformede arrangement af frugterne, som de erhvervsdrivende ofte har vanskeligt ved at overholde. Den nye ordlyd gør det muligt at tørre individuelle peberfrugter separat på espalier. Dette letter de efterfølgende etaper af produktionen af det tørrede produkt. 15. Følgende bestemmelse i afsnittet »Forarbejdningsprocessen«: »Snorene med peberfrugter skal eksponeres for sollys, indtil vandindholdet er 10-12 %. Derefter skal de placeres i velventilerede lokaler.« erstattes af: »Peberfrugter på snor eller som hele individuelle frugter skal enten eksponeres for indirekte sollys eller placeres i velventilerede tørrelokaler.« Bestemmelsen om tørring, som kræver direkte eksponering for sollys, indtil vandindholdet når 10-12 %, erstattes af en bestemmelse om enten eksponering for indirekte sollys eller tørring i velventilerede lokaler som et muligt alternativ. Formålet med ændringen er at hindre direkte sollys i at beskadige peberfrugtens meget tynde og skrøbelige skind. Det var nødvendigt at fjerne bestemmelsen om vandindhold, fordi klimaforholdene på visse tider af året gør det umuligt at holde fugtigheden på under 12 %. Denne ændring påvirker ikke produktets organoleptiske egenskaber. 16. Følgende bestemmelser i afsnittet »Forarbejdningsprocessen«: »— Efter tørringsfasen skal peberfrugterne varmes op i en ovn for at fjerne den resterende fugtighed og lette formalingen. — Produktet skal formales til pulver.« erstattes af: »Efter tørringsfasen kan de peberfrugter, der skal kværnes, varmes op i en ovn for at fjerne den resterende fugtighed.« Den nye ordlyd gør opvarmning i ovn valgfrit, således at det kun foregår, hvis produktet indeholder overskydende fugtighed. Desuden er henvisningen til, at peberfrugterne formales til pulver, erstattet af den mere præcise term »kværning«, som er teknisk mere nøjagtig for den forarbejdning, der sker af produktet.

Artikel 5 17. Afsnittet: »Kun de agronomiske metoder, som giver produktet dets enestående egenskaber, er tilladt til dyrkning af »Peperoni di Senise« med beskyttet geografisk betegnelse.« flyttes til den relevante artikel (artikel 4). 18. Afsnittet: »De regionale kontrolinstanser og konsortiet til beskyttelse af »Peperoni di Senise«, som skal oprettes på foranledning af salgsfremmeudvalget, skal have ansvaret for kontrollen af: — frugternes form, jf. artikel 6 — frøhindens tørstofindhold på 13-15 %. Konsortiet til beskyttelse af produktet skal bl.a.: — kontrollere, at bedrifterne overholder varespecifikationen — yde producenter af »Peperoni di Senise« de tjenester og den bistand, de har brug for til at gennemføre varespecifikationen — føre producentregistret og indsamle data og oplysninger om »Peperoni di Senise« — fremme og forvalte varemærket og planer for regulering og planlægning af den beskyttede produktion for at beskytte dens økonomiske og kommercielle værdi og kvalitetsstandarder — udføre overvågning og føre tilsyn, også i samarbejde med myndighederne og statslige organer, for at forebygge og hindre overtrædelser, uregelmæssigheder og ulovlige handlinger til ulempe for »Peperoni di Senise«.« erstattes af: »Alle faser af produktionsprocessen overvåges, og alt input og output registreres. Produktets sporbarhed garanteres på denne måde foruden ved registrering af de jordarealer, hvor peberfrugterne dyrkes, sammen med oplysninger om producenter og emballeringsvirksomheder på lister, der føres med dette formål og forvaltes af kontrolinstansen. Alle fysiske og juridiske personer, der er registreret på listerne, underkastes kontrol fra kontrolinstansens side, i overensstemmelse med bestemmelserne i varespecifikationen og den relevante kontrolplan.« Henvisningen til de aktiviteter, som udføres af de regionale kontrolinstanser og konsortiet, er blevet slettet, da disse ikke er relevante for artikel 7 i forordning (EU) nr. 1151/2012. Med denne ændring er afsnittet blev omformuleret og har erstattet den tidligere tekst med et afsnit, hvis indhold er i overensstemmelse med bestemmelserne i artikel 7, litra d), og artikel 37 i førnævnte forordning. Den nye version af varespecifikationen er således blevet tilpasset efter bestemmelserne i den gældende lovgivning.

Tilknytning

Oplysningerne i litra f) i resuméet, ifølge hvilket »Peperoni di Senise« blev optaget i EU's register over BOB og BGB, er blevet tilføjet varespecifikationen. Disse oplysninger er også blevet indarbejdet i punkt 5 i enhedsdokumentet, som ledsager denne ændringsansøgning.

Følgende artikel tilføjes:

»»Peperoni di Senise« har en enestående karakter, som på grund af særlige jordbunds- og miljømæssige forhold i produktionsområdet adskiller disse peberfrugter fra andre produkter af samme art med deres fremragende kvalitative egenskaber, nemlig frugternes tynde skind og den fastforankrede stilk. Det oprindelige produktionsområde for »Peperoni di Senise« har i umindelige tider været ideelt til dyrkning af grøntsager, idet det er et område, der er velforsynet med vand og gamle traditioner samt jordbunds- og klimaforhold, som er særligt velegnede til at opfylde kravene til dyrkning af peberfrugter. Derfor er Senise-området klart et af de områder, hvor peberfrugtdyrkning blev indført med held for længe siden, og hvor peberfrugtplanten har tilpasset sig jordbunden og miljøet og samtidig bevaret meget af den hårdførhed, som de første »planter« bragte med sig til området. »Peperoni di Senise« har et meget tyndt skind, som gør dem lette at tørre ved hjælp af naturlige metoder, der er specifikke for produktionsområdet og betyder, at frugterne er ideelle til kværning. En anden central egenskab er stilken, som selv efter tørring ikke falder af frugten. Dette gør det muligt at binde frugter sammen i de typiske »guirlander«.«

Emballering

Artikel 7 19. Følgende tekst: »»Peperoni di Senise« skal markedsføres på følgende vis: Frisk: i trækasser med en kapacitet på 12-15 kg. Tørret: på 1,5-2,0 m lange snore (guirlander). Forarbejdet: i uigennemsigtige glasbeholdere med 500 g eller 1 000 g indhold eller i plastbeklædte papirposer med et transparent vindue med 50 g eller 100 g indhold.« erstattes af: »»Peperoni di Senise« skal markedsføres på følgende vis: Frisk: i fødevareemballering, der opfylder de gældende lovbestemmelser. Tørret: — på snore (guirlander) op til højst 2 m lange — som individuelle frugter, hele eller udkernede uden stilk, i fødevareemballage, der opfylder de gældende lovbestemmelser. Forarbejdet: formalet, i fødevareemballering, der opfylder de gældende lovbestemmelser.« Med ændringen indføres nye emballeringsbestemmelser for produktet i frisk, tørret og kværnet form, hvilket giver emballeringsvirksomhederne mulighed for at opfylde markedets varierende efterspørgsel. For så vidt angår det tørrede produkt tager de nye bestemmelser også hensyn til ændringerne i artikel 6 i varespecifikationen vedrørende længden af snorene/guirlanderne og indførelsen af individuelle frugter med eller uden stilk og kerner som et supplerende produktformat. Denne ændring berører også punkt 3.5 i enhedsdokumentet.

Mærkning

Artikel 9 1. Følgende sætning er blevet tilføjet, da den allerede fremgår af resuméet, hvorved betegnelsen oprindelig blev registreret. »På det produkt, der markedsføres til konsum, skal ordlyden »Peperoni di Senise« I.G.P. (BGB) være angivet fulgt af logoet.« 2. Logo Som følge af nye behov på markedet blev det fundet hensigtsmæssigt at give logoet for »Peperoni di Senise« BGB et mere moderne udseende. Logoet er vist nedenfor: Beskrivelsen af logoet og de tekniske specifikationer, der er nødvendige for at gengive det, er medtaget i varespecifikationen. Ændring 20 og 21 berører også punkt 3.6 i enhedsdokumentet.

Artikel 8 3. Henvisningen til kontrolinstansens kontroller med overholdelsen af varespecifikationen er blevet præciseret. Afsnittet: »Gennemførelsen af denne varespecifikation overvåges af ministeriet for landbrug, fødevarer og skovbrug, som i henseende til overvågning af produktionen og handelen med »Peperoni di Senise« benytter producentsammenslutningens tjenesteydelser i overensstemmelse med artikel 10 i forordning (EØF) nr. 2081/92.« ændres til: »Overholdelse af varespecifikationen kontrolleres i overensstemmelse med artikel 37 i forordning (EU) nr. 1151/2012. Kontrolmyndigheden, der har ansvaret for at kontrollere varespecifikationen, er Agroqualità S.p.A. Viale Cesare Pavese, 305 I, 00144 Rome, Italien, tlf. +39 0654228675, fax +39 0654228692, E-mail: agroqualita@agroqualita.it.«

ENHEDSDOKUMENT

»Peperoni di Senise«

EU-nr.: PGI-IT-1532-AM01 — 5.9.2019

BOB ( ) BGB (X)

1. Betegnelse

»Peperoni di Senise«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori — 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Betegnelsen »Peperoni di Senise« produceres ved dyrkning af peberfrugter af arten Capsicum annuum i natskyggefamilien, som er hjemmehørende i Nord-, Syd- og Mellemamerika.

Den peberfrugtpopulation, der dyrkes i Senise, kan ikke klassificeres som en officielt anerkendt sort, men det er en lokalt vidt udbredt økotype.

»Peperoni di Senise« er kendetegnet ved tyndt skind og lavt vandindhold i frøhinden, hvilket muliggør hurtig tørring ved naturlige metoder i form af indirekte eksponering for sollys eller i ventilerede lokaler.

»Peperoni di Senise« markedsføres både frisk og i forarbejdet form.

Det friske produkt fås i følgende typer: »appuntito« (»spids«), »tronco« (»stub«) og »uncino« (»krogformet«).

Det forarbejdede produkt fås:

— bundet på snore (»serte«)/guirlander (»collane«) af varierende længde op til højst 2,0 m med frugterne (af samme form som friske peberfrugter) arrangeret i en spiral, hvor hver peberfrugt placeres i en vinkel i forhold til den næste. Vandindholdet må ikke overstige 18 %, og peberfrugterne skal være bordeauxfarvede.

— som individuelle frugter, hele eller udkernede uden stilk, med et vandindhold på højst 18 % og bordeauxfarvede

— kværnet, fremstillet af tørrede peberfrugter, som kan være blevet varmet op i en ovn for at fjerne den resterende fugtighed.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»Peperoni di Senise« dyrkes og forarbejdes inden for det geografiske produktionsområde.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

»Peperoni di Senise« skal markedsføres på følgende vis:

Frisk: i fødevareemballering, der opfylder de gældende lovbestemmelser.

Tørret:

— på snore (guirlander) op til højst 2,0 m lange

— som individuelle frugter, hele eller udkernede uden stilk, i fødevareemballage, der opfylder de gældende lovbestemmelser

— Forarbejdet: formalet, i fødevareemballering, der opfylder de gældende lovbestemmelser.

3.6. Særlige regler for mærkning af det produkt, som den registrerede betegnelse henviser til

På det produkt, der markedsføres til konsum, skal ordlyden »Peperoni di Senise« I.G.P. være angivet fulgt af logoet.

Logoet:

Det er tilladt at henvise til navne, firmanavne og bedrifter, blot produktet altid opfylder kravene i denne varespecifikation og ikke kan vildlede forbrugerne.

4. Kort angivelse af det geografiske områdes afgrænsning

Produktionsområdet for den geografiske betegnelse omfatter de egnede områder af kommunerne Senise, Francavilla S.S., Chiaromonte, Valsinni, Colobraro, Tursi, Noepoli, S. Giorgio Lucano, Sant'Arcangelo, Roccanova, Montalbano Jónico og Craco.

5. Tilknytning til det geografiske område

»Peperoni di Senise« har en enestående karakter, som på grund af særlige jordbunds- og miljømæssige forhold i produktionsområdet adskiller disse peberfrugter fra andre produkter af samme art med deres fremragende kvalitative egenskaber, nemlig frugternes tynde skind og den fastforankrede stilk.

Det oprindelige produktionsområde for »Peperoni di Senise« har i umindelige tider været ideelt til dyrkning af grøntsager, idet det er et område, der er velforsynet med vand og gamle traditioner samt jordbunds- og klimaforhold, som er særligt velegnede til at opfylde kravene til dyrkning af peberfrugter.

Derfor er Senise-området klart et af de områder, hvor peberfrugtdyrkning blev indført med held for længe siden, og hvor peberfrugtplanten har tilpasset sig jordbunden og miljøet og samtidig bevaret meget af den hårdførhed, som de første »planter« bragte med sig til området.

»Peperoni di Senise« har et meget tyndt skind, som gør dem lette at tørre ved hjælp af naturlige metoder, der er specifikke for produktionsområdet og betyder, at frugterne er ideelle til kværning. En anden central egenskab er stilken, som selv efter tørring ikke falder af frugten. Dette gør det muligt at binde frugter sammen i de typiske »guirlander«

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Den fulde tekst til varespecifikationen er tilgængelig på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

Eller alternativt:

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.